L-Istati Uniti qed tgħid li ajruplani militari Russi daħlu fl-ispazju tal-ajru Ukren f’diversi okkażjonijiet, fl-istess waqt li t-tensjoni qed tkompli tikber fil-lvant tal-pajjiż. Din id-dikjarazzjoni waslet hekk kif il-grupp tal-iktar seba’ pajjiżi industrijalizzati fid-dinja l-G7 qablu li jimponu sanzjonijiet ġodda u immedjati kontra r-Russja fil-konfront tal-Ukrajna. Għaddejjin ukoll taħdidiet biex jinħelsu osservaturi internazzjonali li qed jinżammu mis-separatisti. Ir-Russja għandha għexieren ta’ eluf ta’ truppi stazzjonati fuq il-fruntiera mal-Ukrajna fl-istess waqt li separatisti favur ir-Russja qed ikomplu jokkupaw bini uffiċċjali f’ibliet fil-lvant tal-pajjiż jisfidaw lill-Gvern fi Kiev. Is-Segretarju tal-Istat Amerikan John Kerry akkuża lir-Russja li qed tkun diżonesta u għandha l-għan li tkompli toħloq aktar instabilità fil-Lvant tal-Ukrajna. Bi kliem iebes Kerry qal li r-Russja għandha tgħin biex tonqos it-tensjoni fl-Ukrajna nkella ser tiffaċċja aktar sanzjonijiet. Ritratt huwa tan-NATO li ppublikat aktar kmieni dan ix-xahar u li juri li l-attività militari Russa tiżdied qrib il-fruntiera mal-Ukrajna.